b'\n_START_ARTICLE_\nMarija Grazio\n_START_PARAGRAPH_\nMarija Grazio (Dubrovnik, 6. listopada 1965.) je pijanistica i profesorica klavira._NEWLINE_Ro\xc4\x91ena je u poznatoj dubrova\xc4\x8dkoj obitelji glazbenika. Studirala je kod Vladimira Krpana, Marjana Mike, Konstantina Bogina i Slave Gabrielova. Diplomirala je na Glazbenoj akademiji u Podgorici 1987. godine u razredu Du\xc5\xa1ana Trbojevi\xc4\x87a, a 2004. godine zavr\xc5\xa1ila je poslijediplomski studij kod Dubravke Tom\xc5\xa1i\xc4\x87-Srebotnjak na Glazbenoj akademiji u Ljubljani. Godine 1992. u duetu s violinistom Markom Generom osvaja Nagradu Vjesnika koja nosi ime pijanista Darka Luki\xc4\x87a. Ranih \'90-ih bavila se i vizualnom umjetno\xc5\xa1\xc4\x87u, prvenstveno performanceom, zajedno sa Slavenom Toljem. Od 1997. nastupa solisti\xc4\x8dki   uz razne orkestre izvode\xc4\x87i djela Haydna, Mozarta, Rahmanjinova, \xc5\xa0ostakovi\xc4\x8da i drugih. 2001. osniva Glazbenu radionicu Sorgo s ciljem promoviranja dubrova\xc4\x8dke glazbene ba\xc5\xa1tine. Profesorica je glasovira na Glazbenoj \xc5\xa1koli Luka Sorko\xc4\x8devi\xc4\x87 u Dubrovniku. Bavi se i solo pjevanjem, skladanjem te pisanjem glazbenih kritika._NEWLINE_Godine 2010. je predstavljena njena izlo\xc5\xbeba "Smrtno ozbiljna trilogija" u Art Radionici Lazareti u Dubrovniku. Godine 2014. predstavlja samostalnu izlo\xc5\xbebu fotografija pod nazivom \xe2\x80\x9eOd-tjes-kob-ljenje\xe2\x80\x9c.'